25.5.2023.
LV
Eiropas Savienības Oficiālais Vēstnesis
C 184/55
Eiropas Ekonomikas un sociālo lietu komitejas atzinums par tematu “Priekšlikums Padomes direktīvai, ar ko groza Padomes Direktīvu 2011/16/ES par administratīvu sadarbību nodokļu jomā” (COM(2022) 707 final – 2022/0413 (CNS)) (2023/C 184/10)
Ziņotājs: Petru Sorin DANDEA Līdzziņotājs: Benjamin RIZZO
Atzinuma pieprasījums
Padome, 7.2.2023.
Juridiskais pamats
Līguma par Eiropas Savienības darbību 113., 115. un 304. pants
Atbildīgā specializētā nodaļa
Ekonomikas un monetārās savienības, ekonomiskās un sociālās kohēzijas specializētā nodaļa
Pieņemts specializētās nodaļas 2.3.2023. sanāksmē Pieņemts plenārsesijā
22.3.2023.
Plenārsesija Nr.
577
Balsojuma rezultāts (par / pret / atturas)
208/0/5
1.
Secinājumi un ieteikumi 1.1.
EESK atzinīgi vērtē Komisijas priekšlikumu par DAS 8, kuru tā uzskata par būtisku soli pašreizējās Direktīvas par administratīvo sadarbību (DAS) uzlabošanā un papildināšanā. 1.2.
EESK skatījumā uzlabojumi, kas ierosināti Direktīvā par administratīvo sadarbību, palīdzēs efektīvi novērst kriptoaktīvu turētāju neatbilstību fiskālajiem noteikumiem un tādējādi, ievērojot vairākas iepriekšējās Komisijas iniciatīvas, stiprināt cīņu pret krāpšanu nodokļu jomā, pret nodokļu nemaksāšanu un nodokļu apiešanu. 1.3.
EESK uzskata, ka Komisijas iniciatīva pilnībā atbilst taisnīgas un efektīvas nodokļu uzlikšanas principam, kas ir Eiropas sociālā tirgus ekonomikas stūrakmens un kas nodrošina, lai, neraugoties uz turēto aktīvu veidu, ikviens nodokļos samaksātu taisnīgu daļu un pret visiem būtu vienlīdzīga un samērīga attieksme. 1.4.
EESK uzsver, ka globālā mērogā ir nepieciešama apņēmība regulēt kriptoaktīvus un to izmantošanu, lai veiksmīgi risinātu ar šiem aktīviem saistītās arvien lielākās pasaules problēmas un sekas.
No šāda viedokļa ļoti svarīgs ir darbs, kas pašlaik tiek veikts ESAO un G20 līmenī ar mērķi panākt globālu vienošanos par kriptovalūtu pārredzamību, un EESK mudina Komisiju uz starptautiskās skatuves uzņemties aktīvu lomu. 1.5.
EESK atzinīgi vērtē to, ka, uzlabojoties kriptovalūtu aplikšanai ar nodokļiem un tai kļūstot efektīvākai, būs vieglāk paplašināt nodokļu uzlikšanas aptvērumu un palielināt valstu budžetus, un līdz ar to būs iespējams papildu līdzekļus veltīt kopējam labumam un Komisijas investīciju prioritātēm (zaļai un digitālai pārkārtošanai). 1.6.
EESK uzskata, ka nodokļu maksātāja identifikācijas numuru ziņošanas sistēma ir visefektīvākā atbilstības panākšanas metode jauno noteikumu efektivitātes nodrošināšanai.
Šā iemesla dēļ EESK nelokāmi atbalsta Komisijas priekšlikumu par nodokļu maksātāja identifikācijas numuru, jo tas palīdz novērst iespējamās kļūdas un attiecīgi uzlabo sistēmas pastāvību un paredzamību. 1.7.
EESK skatījumā ziņošanas pienākumi nebūtu jāpiemēro tikai kriptoaktīvu apmaiņai un pārskaitījumiem, bet vismaz sākuma posmā jāattiecina arī uz vispārēju kriptovalūtu aktīvu turējumu.
Tas būtu jādara, lai nodrošinātu pārredzamību un noteiktību, pat ja ir skaidrs, ka nodokļu uzlikšana būtu jāpiemēro tikai reālai peļņai. 1.8.
EESK uzsver nepieciešamību pēc efektīviem un samērīgiem sodiem, bet dalībvalstīm jādod iespēja lemt par to, cik liels sods konkrēti ir jānosaka.
EESK arī iesaka paredzēt prasību, ka Komisijai pēc direktīvas īstenošanas jāziņo par dalībvalstu ieviestajām sodu struktūrām un nepieciešamības gadījumā jāsniedz ieteikumi par vajadzīgajām izmaiņām.